Rampe &amp; Naukkis – kaikkien aikojen superpari

Rampe &amp; Naukkis – kaikkien aikojen superpari on vuonna 1990 ensi-iltansa saanut komediaelokuva, joka pohjautuu kahteen "Pulttibois"-sketsisarjan hahmoon, Rampeen ja Naukkikseen. Elokuvateattereissa elokuvaa käytiin katsomassa 31 904 kertaa.
Elokuvan DVD-version takakannessa lukee virheellisesti: "Pirkka-Pekka Peteliuksen ja Aake Kallialan tulkitsemat muusikkohahmot Rampe ja Naukkis tulivat tutuiksi TV-sarjoista Hymyhuulet ja Pulttibois, jossa he soittotauoilla kertoilivat vitsejä toisilleen siivouskomerossa". Todellisuudessa hahmot esiintyivät kuitenkin ainoastaan "Pulttibois"-sarjassa.
Aake Kalliala on todennut elokuvan saamasta huonosta palautteesta seuraavaa: "Yrittäkääpäs itse tehdä kokoillan elokuvaa kymmenessä päivässä, kyllähän siinä käytiin sentään Kotkassa ja Porissa!".""
Elokuva ensiesitettiin televisiossa MTV3-kanavalla (16.8.1993). Tällöin elokuva esitettiin noin kymmenisen minuuttia lyhennettynä versiona, jonka vuoksi elokuvan aloittavasta ristiäiskohtauksesta päätettiin leikata suoraan Rampen ja Naukkiksen "Tuuliviiri"-musiikkivideon tekokohtaukseen.
Juoni.
Rampe ja Naukkis ovat amatöörimuusikoita, jotka työskentelevät työmaaruokalassa. He kuitenkin päättävät erota sieltä, koska he kyllästyvät asiakkaidensa panetteluihin. Lähtiessään he uhoavat, että heillä tulee olemaan Live Aid -hyväntekeväisyyskonsertti Helsingin olympiastadionilla. Tästä syystä he alkavat säveltää lauluja, kuntoilla ja parantaa ulkonäköään. Heidän kovista ponnisteluistaan huolimatta, joutuvat he kuitenkin soittamaan täysin tyhjälle olympiastadionille. Konsertin jälkeen he päättävät lähteä Kyminlinnaan, koska Rampe sattuu muistamaan, että hänen siskonsa sattuu omistamaan ranskalaisen kaitafilmikameran. He päättävät kuvata kameralla musiikkivideon laulustaan "Tuuliviiri". He lähettävät musiikkivideon karhulalaiselle ohjelmatoimistolle, Markukselle. Samalla he saavat työpaikat Markuksen ystavän, Grönholmin, huoltoasemalta (neljän vuoden ajaksi).
Huoltoasemalla Naukkis rakastuu palavasti Grönholmin Sirkka-tyttäreen. Kun Grönholm sanoo Naukkiselle ja Rampelle lähtevänsä pitkälle työmatkalle, hän antaa heille kuukauden palkan ennakkoon – 130 markkaa. Tähän Rampe ja Naukkis eivät kuitenkaan ole todellakaan tyytyväisiä, joten he päättävät erota. Kun he aikovat erota, he näkevät miten Markus ja Grönholm jakavat keskenään suuria rahamääriä Grönholmin salkusta. Markus luulee, että Rampe ja Naukkis aikovat ilmiantaa heidät poliisille, jonka seurauksena hän alkaa ampua heitä kohti aseella. Rampe ja Naukkis pakenevat Markuksen aseen luoteja Naukkiksen FSO-merkkisellä autolla. Markus, Grönholm ja Sirkka kuitenkin päättävät lähteä takaa-ajoon. Takaa-ajolaiset saavat lopulta poliisit peräänsä.
Pakomatkan aikana Naukkis päätttää vaihtaa Rampen kanssa auton kuljettajaa. Vaikka Rampe väittää ajaneensa autolla ennenkin, ajaa hän kuitenkin auton vahingossa jyrkänteeltä alas. Tämän jälkeen Rampe toteaa savuavan, romuttuneen auton ääressä seuraavasti: "Täst kuule saatto mennä aurauskulmat siihen kuntoon, et tää viep varmaan vasemmal aika paljon!". Tämän jälkeen he juoksevat merenrantaan. Merenrannasta he pääsevät Naukkiksen ystävän, Kustin, troolarilla Tynnyrikarille. Heidän ollessa matkalla, ovat Markus, Grönholm ja Sirkka lainanneet satamavahdilta venettä, jotta he voivat päästä jälleen Rampen ja Naukkiksen kintereille.
Tynnyrikarille päästessään Rampe ja Naukkis ovat päättäneet sytyttää nuotion, koska he haluavat paistaa makkaraa. He myös kertoilevat toisilleen vitsejä ja juovat keskiolutta. Kaiken lisäksi Naukkis yrittää soittaa kitaraa, mutta kuitenkin laihoin lopputuloksin. Kun he aamulla heräävät, ovat Markus, Grönholm ja Sirkka tulleet rantaan. Markus uhkailee Rampea ja Naukkista aseella, koska hän luulee, että he ovat ilmiantaneet heidät poliiseille. Lopulta Rampe raivostuu Markukselle, koska tämä vertasi Rampea hänen kuolleeseen Vihtori-kilpikonnaansa. Rampen harhauttaessa Markusta, saa Naukkis napattua aseen Markuksen kädestä. Poliisit kuitenkin tulevat vihdoin paikalle, kiittäen Rampea ja Naukkista siitä, että he vangitsivat nämä epäilyttävät kaaharit. Sillä samalla hetkellä Rampe tajuaa viimein, että he ovat etsityt Kotkan turkisvarkaat. Poliisit lähtevät roistojen kanssa mantereelle selvittämään heidän tekemiänsä ryöstöjä. Mutta Sirkka kuitenkin jää Tynnyrikarin rannalle Rampen ja Naukkiksen kanssa. Tällöin Rampe päättää näyttää Sirkalle, kuinka eräässä yhdysvaltalaisessa elokuvassa kosittiin. Kun Naukkis näkee tilanteen, hän poistuu metsään. Naukkis toimii näin, koska hän luulee kosinnan olleen oikea. Kun Sirkka viimein lähtee mantereelle, etsii Naukkis metsästä yrttejä, joilla hän pystyisi myrkyttämään Rampen. Naukkis keittää Rampelle teetä keräämistään yrteistä, mutta Naukkiksen toivoman myrkytyskuoleman sijaan Rampen kölirinta, kyttyräselkä ja puhevika katoavat sekä pulisongit pienenevät.
He päättävät lähteä takaisin mantereelle etsimään elämänkumppaneita. Naukkis ottaa puheeksi Rampen kosinnan Tynnyrikarilla. Rampe oikaisee vain jäljitelleensä erästä yhdysvaltalaista elokuvaa, ei oikeasti kosineensa Sirkkaa. Rampe ja Naukkis lähtevät Pori Jazzeille, koska he luulevat, että ne ovat jonkinlaiset hengelliset festivaalit. Pori Jazzin juontaja (nimeltään Matti Konttinen) päättää pyytää Rampea ja Naukkista soittamaan, koska heidän tarkoitettu esiintyjänsä, Miles Davis, ei valitettavasti pääse esiintymään. Lavalla Rampe ja Naukkis esittävät kappaleen "Rambling Rose", heidän yhtyeensä nimen ollessa "Trio Erektus". Kesken kappaleen esittämisen tapahtuu kummia, sillä Rampen entinen puhetapa palaa ja hän pyörtyy.
Sairaalassa Rampe kuitenkin herää ja myöntää päivän olleen parasta, mitä hänen elämässään on tapahtunut. Rampe esittää Naukkikselle viimeisenä toivomuksenaan, että hän itse (Rampe) olisi naisen kanssa yhdynnässä, vaikka hän olisikin kuollut. Naukkis pyytää hoitajaa (roolia esitti Kristiina Elstelä) auttamaan tämän toivomuksen toteuttamisessa.
Tämän kohtauksen jälkeen vietetään Rampen hautajaisia. Pitäessään puhetta Rampesta, Naukkis pyytää muita hautajaisvieraita yhtymään mukaan lauluun "Olé, Olé, Olé". Silloin Rampe herää kuolleista ja sanoo kokeneensa nirvanan. Hautajaisvieraiden ollessa paikalla, päättää Rampe kosia sairaalahoitaja Helviä. Samaan aikaan myös Naukkis päättää kosia, mutta hän taas Sirkkaa.